Урысейпсо зэпеуэм хэтщ
Хабзэ хъуауэ, ди къэралым илъэс къэс щокIуэкI «ТекIуэныгъэ» урысейпсо дзэ-спорт джэгухэр. УФ-м хыхьэ щIыналъэхэм джэгу-зэпеуэхэр щекIуэкIакIэщ. Iуэхум и кIэух зэхыхьэр мыгувэу Москва щекIуэкIынущ. Ар къыщызэрагъэпэщынущ щыхьэрым и Iэшэлъашэм щыIэ «Хэкупсэ» паркышхуэм. Абы хэтщ къэралым и «Армие ныбжьыщIэ» зэщIэхъееныгъэм къызэщIиубыдэ гуп куэд. 
Ди республикэм и щIыхьыр Москва щахъумэнущ «Гвардие ныбжьыщIэ» зэгухьэныгъэм и щIыналъэ къудамэм хэтхэм. Гупым я пашэщ Аргъэщокъуэ Лианэ. НыбжьыщIэхэм я гъэсакIуэщ Шыд Адэлбий. Къэралпсо утыкум я зэфIэкIхэр щагъэлъэгъуэным ерыщу зыхуагъэхьэзыр ди щIалэхэмрэ пщащэхэмрэ. Зэпеуэм къызэщIиубыдэ зэхьэзэхуэ лIэужьыгъуэхэм абыхэм махуэ къэс зыхуагъасэ, еш ямыщIэу. Гупым хэт дэтхэнэми фIыуэ къыгуроIуэ а зэхыхьэхэм мыхьэнэшхуэ зэраIэр, сыту жыпIэмэ «ТекIуэныгъэ» джэгу-зэпеуэр къэралым и щIэблэр хэкупсэу гъэсэнымкIэ жылагъуэм пщIэ лъагэ щызиIэ Iуэхугъуэщ.
НыбжьыщIэхэм я зэфIэкIхэр ирагъэфIакIуэ екIуу, зэдэууэ къэкIухьынымкIэ, Iэщэ лIэужьыгъуэхэр зэпкърыхын-зэпкърылъхьэжынымкIэ, ябгъэдэлъ къарумрэ бэшэчагъымрэ я мардэхэри къапщытэ. Абыхэм ягъэхьэзырын хуейщ утыку щихьэкIэ, зыкъызэрырагъэцIыхуну теплъэгъуэ кIэщIи. КъинэмыщIауэ, абыхэм фIыуэ хащIыкIын хуейщ ди къэралым и тхыдэм. НыбжьыщIэхэр хэтынущ дзэ тактикэм ехьэлIа джэгу-зэпеуэхэми.
Ди гуапэ зэрыхъущи, ди республикэм икIыну ныбжьыщIэ гупым ягурэ я щхьэрэ зэтелъщ икIи фIэщхъуныгъэ яIэщ къапэщылъ зэпеуэхэм ехъулIэныгъэ къызэрыщахьынумкIэ. Дэри дохъуэхъу ди хэку дахэм и щIыхьыр къэралым и щыхьэрым щызыхъумэну гупым я мурадхэр къехъулIэну.
ЖЫЛАСЭ Маритэ.
